<<แปลงเปล่าที่เป็นเป้าหมาย>>

     ซอยรามคำแหง 110 หมู่บ้าน สัมมากร เจอโรงพยาบาลการุณเวช เลี้ยวเข้าซอยไป ขับตรงเข้าไปอย่างเดียวเรื่อยๆประมาณ 1 กิโลเมตร ร้านจะอยู่ขวามือ ตรงข้ามกับร้านรับซักรีดครับ

<<ลุงเจ้าของที่ แนะนำ>>

     ร้านนี้ไม่ได้มีส่วนเกี่ยวข้องกับร้าน ป๋าต๊อบกับน้องปีใหม่ แห่ง Ka-nom แต่อย่างใด โปรดอย่า PM มาถามกันนะครับ 555+ GB ขับรถผ่านร้านนี้บ่อยพอสมควร วันนี้ไปซัดของคาวในพิกัดใกล้ๆพอดี ขอจัดซะหน่อย ร้านนี้ดังเรื่องคอกเทลมากครับ ไม่ว่าจะ Martini หรือ  Margarita ไม่ใช่ นั่นมันเหล้าแล้ว 555+ คอกเทลกุ้ง ต่างหากละจ๊ะ ด้วยความที่สมัยตะก่อนนู้นทางคุณพี่เจี๊ยบ เจ้าของร้านเองก็เป็นพนักงานนั่งโต๊ะออฟฟิศทั่วๆไปนี่แหละจ๊ะ แต่ด้วยความรักในการทำอาหารและขนมจึงอยากจะมีธุรกิจตามความฝันกะเค้าบ้าง โดยเริ่มขายแถวสุขุมวิท  โดยคุณพี่ได้ไอเดียจากการสังเกตุเห็นขนมของโรงแรมชื่อดัง ที่วางกุ้งบนแป้งพาย จึงลองมาดัดแปลงเพื่อต้องการฉีกแนวตลาดเรื่องไส้ จนกลายมาเป็นเจ้า คอกเทลกุ้ง ตัวทีเด็ดจ๊ะ ปัจจุบันที่ร้านมีขนมอันจิ๋วที่มีหน้าทั้งคาวและหวาน พร้อมด้วยของหวานหน้าตาน่าทานอยู่หลายมากมายเกินกว่า 80 รายการเลยทีเดียว ละลานตาพาเพลินมากๆ แถมหิวเมื่อไหร่ก็แวะไปได้ เพราะร้านเปิด 24 ชั่วโมงกันเลย สุดๆจริงๆ ส่วนรายนามขนมทั้งหลาย มีอะไรกันบ้างไปชมกันได้ครับ

   โดยเริ่มจากแก๊งคอกเทลกันก่อน มี คอกเทลกุ้ง ตัวพระเอกประจำร้าน, ปูอัด, ทูน่า, แฮมไก่, ไก่, เห็ด, ไส้กรอกไก่, พิซซ่ากุ้ง, พิซซ่าปูอัด, พิซซ่าทูน่า, ผักโขมและ พิซซ่าแฮมไก่ ครับ
   จำพวกพายต่างๆ มี พายไก่ซอสขาว, แอปเปิ้ล, ลูกตาล, ครีมฮอร์น, ผักโขม, ไก่กระเทียม, แฮมไก่, แพนงไก่, ไก่แดง, ไก่, ไส้กรอกชีส, สตูว์ไก่, สับปะรด, เห็ดแชมปิยอง, เห็ดกุ้ง และผักรวม ครับ
    แบบทาร์ตจะเป็น แอปเปิ้ล, ข้าวโพด, มะพร้าว, สตรอเบอร์รี่, ผลไม้, เชอร์รี่, ลูกตาล, บลูเบอร์รี่, ช็อกโกแลต, สาคู และ สับปะรด ครับ
    ส่วนตระกูลเดนิช มี เดนิชบลูเบอร์รี่, เชอร์รี่, ข้าวโพด, สับปะรด, ลูกตาลและ ผลไม้ ครับ
    ปิดด้วย มินิเค้ก, เอแคลร์, โรล, เค้กกระถาง (ใส้ช็อกโกแลตฟัดจ์) ,คุกกี้, แครกเกอร์, เมอร์แรง, ขาไก่, โรตีโอ่ง, ข้าวตัง แม้แต่น้ำพริกเผา สาหร่าย พี่แกก็ยังขายจ๊ะ 555+ โอ้ย เยอะมากๆๆๆๆ จริงๆ เล่นเอาซะเหนื่อยเลย ส่วนใครสนใจอยากจะรับนำไปลองขายต่อ ทางร้านยินดีให้คำแนะนำให้ได้ด้วยจ๊ะ หรือจะซื้อแป้งพายไปทำไส้ขายกันก็ได้ครับ ส่วนเรา ซื้อกินเค้าเอาน่าจะเหมาะที่สุด 555+ ว่าแล้วก็หยิบถาดไปตระเวนร่อน หยิบไปเรื่อยตามกิเลส จากนั้นนำกลับบ้าน สราญกันไปจ๊ะ...

<<หว่านเมล็ด หวังผล>>

     -  ค็อกเทลกุ้ง (12 บาท) ???????????????? : กุ้งตัวใหญ่พอสมควร เนื้อขาว สวยเด้ง กรอบ แอบซ่อนอยู่ในทะเลครีมข้น หวาน หอม อมเปรี้ยวเล็กๆ มันๆ ตัดกับอ่างแป้ง กรอบ หนา หลายชั้นแต่เบา บาง หอมเนยดีใช้ได้ ทานเข้ากันดีจริงๆ เอร็ดอร่อยสมคำล่ำลือครับ

     -  ค็อกเทลไก่ (12 บาท) ???????????? : ไก่ชิ้นเล็กๆโดนผัดมาปรุงรสออกหวาน ฉ่ำๆพอประมาณ พอกพูนล้นพ้นออกมาจากฐานแป้งกรอบ หนาดี ดั่งตัวแรก แต่ดูเปิดปากใหญ่กว่า มีครีมรสหวาน มันหยอดมาพองาม ดีใช้ได้เลยครับ
 
    -  ค็อกเทลทูน่า (12 บาท) ???????????? : เนื้อทูน่าสับยัดลงในฐานไม่เยอะเท่าไหร่ อาจเป็นเพราะตามธรรมชาติของทูน่า มักจะเหี่ยวแฟ่บไปตามเวลาอยู่แล้ว 555+ แต่ก็เต็มคำดีใช้ได้ ทานแล้วออกแห้งไปนิด ไม่ค่อยชุ่มฉ่ำ และครีมก็ดูน้อยไปหน่อย ถือว่าพอใช้ได้ครับ

   -  พิซซ่าแฮมไก่ (12 บาท) ???????????????? : แฮมที่แอบอยู่ในฐานด้านล่าง ออกเค็มนิดๆ มันๆ และซอสพิซซ่าที่ออก หวาน เปรี้ยว ช่วยดึงรสชาติได้ดีเลยครับ บวกกับเนื้อไก่ที่นิ่ม นุ่ม ครีมทีหยอดไว้ด้านบนและพาสลีย์ที่เหยาะมาเพิ่ม ทำให้โดยรวมแล้วรสเข้ากันดีเลย จัดว่าดีใช้ได้เลยครับ

    -  ทาร์ทช็อกโกแลต (12 บาท) ???????????? : มาลองสไตล์ของหวานกันบ้าง เราสะดุดตากับความแวววาว น่าทานของไส้ช็อกโกแลตมาก อัดมาเต็มๆ ออกหยุ่นๆ ไม่เหนียว รสเข้มข้นใช้ได้ อยู่ในฐานไม่หนามาก กรอบ ร่วนนิดๆ รสออกหวานกำลังพอดี ดีใช้ได้ครับ

   -  ทาร์ทเชอร์รี่(12 บาท) ???????????????? : ชิ้นนี้ดูน่าทานดีครับ ด้วยน้องเชอร์รี่เชื่อมสีแดงเข้มๆ ฉ่ำๆ ที่ชูช่อน่าหม่ำ อยู่บนไส้ครีมที่อัดกันเข้าไปเต็มๆฐานสูงขึ้นมาสวยๆ ได้รสหวาน มัน เปรี้ยวเล็กๆ ประทับใจใช้ได้เลยครับ

<<เก็บเกี่ยวผลผลิต>>

     >รสชาติ – 4/5 : ดีงามพอใช้ได้ครับ ทั้งคาวและหวานดีไซน์รสไส้ออกมาเข้ากับฐานได้ดี ทานแล้วเหมาะเจาะลงตัวดีใช้ได้เลยครับ โดยรวม วัตถุดิบและรสสัมผัสดีใช้ได้ กลมกล่อมเข้ากันและความหอมดี ความเข้มข้นพอใช้ได้ สดใหม่และสะอาดดีพอใช้ได้ หน้าตาและสีสันน่าทานพอใช้ได้ครับ

     >ราคา – 3.5/5  : พอได้แวะหากัน กระชับสัมพันธ์ก็พอ แน่นอนว่าขนมประเภทนี้จะทานเอาอิ่ม คงหมดไปหลายตังค์พอควร 555+ คุณภาพจัดว่าดีน่าพึงพอใจ ปริมาณต่อชิ้นถือว่าเหมาะสมใช้ได้ เพราะหากมองไปในรายละเอียดแต่ละชิ้น บางรสยังไม่ถึงกับทำให้พึงพอใจมากนัก ซึ่งน้อง GB ก็คิดน้า
 
     >บรรยากาศ – 4/5 : ร้านเรียบๆง่ายๆ ซื้อนำกลับบ้านเท่านั้น แต่ดูอบอุ่นไปด้วยสีน้ำตาลอ่อนๆลายไม้เลยครับ ทั้งเฟอร์นิเจอร์ ตู้ขนม ไปยันพื้น 555+ ถาดวางขนมเยอะแยะมากมายจริงๆ รายล้อมเราไปหมดทั้งหน้า ซ้าย ขวา 555+ กว้างขวางดี แอร์เย็นสบาย สะอาดสะอ้านและเป็นระเบียบดีมากครับ

     >บริการ – 4/5 : พี่ๆต้อนรับขับสู้เราดีครับ ยิ้มแย้มแจ่มใสและพูดจาสุภาพดีครับ ให้คำแนะนำ อธิบาย และเชียร์แขกดีพอใช้ได้เลยครับ ความรวดเร็วในการตระเตรียมจัดว่าดี สถานที่จอดรถ จอดหน้าร้านได้ 2 คัน แต่ถนนในซอยค่อนข้างคับแคบพอประมาณ ซอย 4 เลนกว้างพอดีๆคัน จอดกันระวังๆนะจ๊ะ 

<< สรุปผลประกอบการ >>

     หิวนี้จงหายไป เพราะเรามีที่พึ่งได้ 24 ชั่วโมง

---------------------------------------------------------------------
     “ รีวิวทุกฉบับ ไม่เหมาะสำหรับเจ้าของร้านใจแคบ หลงใหล หมกมุ่น และผู้ที่ไม่รู้จักผิดชอบชั่วดีของตนเอง โปรดอย่าทำตัวโลกแคบ ควรหัดเปิดหูเปิดตาเปิดกะลาเปิดใจกันบ้าง เพื่อการปรับปรุงในทุกๆด้าน ลูกค้าคือพระเจ้า พระเจ้ามีดี มีงี่เง่าบ้าง มันเป็นเรื่องปกติ แต่...พระเจ้าเอาตังมาให้คุณใช้ ไม่ได้ขอทานฟรีนะครับ ”

Just enjoy it…!!!  Flamboyant and frank review by GB.